НАУЧНО-НАСТАВНОМ ВЕЋУ ФИЛОЗОФСКОГ ФАКУЛТЕТА У НИШУ

Рецензија за рукопис др Лене Петровић *Књижевност у контексту: огледи о књижевности 2000-2015*

Рукопис *Књижевност у контексту: огледи о књижевности 2000-2015* састоји се од одабраних есеја о модерној књижевности и култури насталих у периоду од 2000 до 2015. Структурно је подељен на три целине, којима је заједника теоријска претпоставка да литература своје пуно значење има само у контексту, понајпре друштвеном, у коме је настала, а према којем се, начешће, антагонистички односи. Тако Први део (The Mythic Perspective), где се дела савремених англо-америчких романописаца и песника (Т. С. Елиот, А. Мичел, Ш. Хини, А. Рич, А. Меклауд) анализирају као сведочанства о тензијама између задатих идентитета и напора да се искорачи из најшире схваћене патријархалне традиције која их прописује, представља практичну примену и, условно речено, теоријску одбрану архетипске критике, подједнако од традиционалног ''научно'' заснованог формализма као и од постмодернистичке анти-научне релативизације. У другом делу (Traditions, Тransformations, Compromises: Modernism in the Post-Modern Era) разматрају се нови видови у којима књижевни модернизам, одређен пре свега неформалистички, као бескомпромисни и огорчен отпор буржоаско-технолошко-бентамистичкој култури, ипак опстаје (Берџер, Рејвенхил, Сувин, Тешић), насупрот све учесталијим примерима уметничких компромиса и 'фаустовских' нагодби (Макјуан, Најпол) које су постале саставни део постмодерног духовног пејзажа равнодушности и пристанка. Текстови груписани у трећем делу (‘Royal’ Lies and Drama’s Moments of Truth) посвећени су начинима сагледавања истине у књижевности, посебно драми, полазећи од ревалоризације Платонове филозофије, политике и књижевне (анти)теорије до интерпретације неколико савремених аутора (попут П. Брука, Џ. М. Куција, А. Дорфмана, Х. Пинтера), који у средиште свог драматуршког стваралаштва стављају историјску (не)правду и (не)истину, као и метфизику на којима почивају, трагајући за новим стратегијама комуникације са публиком како би стечени увиди постали афективно и политички делотворни.

У свом рукопису ауторка износи неколико смелих ставова које брижљиво и компетентно образлаже и доказује, не устежући се да се креће супротно помодним и од неких академских кругова прихваћеним теоријама као, на пример, приликом образлагања тврдње о историчности структурализма (Фрај, Леви-Штрос, рани Барт), односно о компатибилности, иначе оспораваној, историјског и митолошког разумевања културних феномена укључујући и литературу. Ту спада и теза о постмодернизму као превасходно економској и политичкој појави, односно у неколико наврата истицана опсервација да се многи аспекти постструктуралистичке теорије и деконструкције (контрадикторности и опскурности, али и субверзија сваке претпоставке на којој би се могла темељити истинита, доследна и целовита слика стварности) могу најбоље разумети у светлу њихове идеолошке употребљивости за актуелне глобалне системе власти.

Понуђени рукопис др Лене Петровић представља изузетан допринос теорији књижевности и књижевној критици не само у оквирима домаће науке већ и у међународним размерама, па га са задовољством препоручујем за штампу.

Др Радмила Настић

Редовни професор за ужу научну област

Енглеска књижевност и култура

Филолошко-уметнички факултет у Крагујевцу

<http://www.filum.kg.ac.rs/>

[rnastic@gmail.соm](mailto:rnastic@gmail.соm)

10. 01. 2016.